SKRIFTLIG FORESPØRGSEL E-1179/01

af Stavros Xarchakos (PPE-DE) og Konstantinos Hatzidakis (PPE-DE) til Kommissionen

(19. april 2001)

Om: De store projekter i Grækenland og driften af Athens nye lufthavn

Ifølge konstant omtale i aviser tilhørende hele det græske politiske spektrum gennemføres samtlige omfattende projekter i Grækenland med store forsinkelser, og de beløb, der skal dække udgifterne til projekternes gennemførelse, overstiger langt det, der er blevet forudberegnet. Et eksempel herpå er den athenske metro, hvortil der - stadigvæk ifølge den græske presse - er betalt 36 mia. drakmer pr. km. Lignende oplysninger er fremkommet, hvad angår Athens nye lufthavn. Foruden de vanskeligheder med adgang til lufthavnen, som projektet er blevet kritiseret for, og de øvrige driftsproblemer, som allerede kan konstateres på nuværende tidspunkt, en uge inden den officielle indvielse af lufthavnen, fremfører oppositionen (hvis grundlægger, K. Karamanlis, havde visioner om projektet, som blev indledt for 22 år siden), følgende kritikpunkt: Selvom udgifterne til projektet for otte år siden blev anslået til 200 mia. drakmer, kom det i sidste ende til at koste en billion.

Det er desuden blevet kendt, at flybilletpriserne forventes at stige med 15-20 %, når den nye lufthavn tages i brug, hvilket ifølge de samme offentliggørelser vil få direkte virkninger for det almindelige publikum. Der hersker også usikkerhed, hvad angår omkostningerne ved transport til og fra lufthavnen med taxa eller privatbil, eftersom det allerede er blevet bebudet, at der vil blive indført vejskat. Det er værd at understrege, at hverken den forstadsjernbane (som der konstant afgives løfter om), eller Athens metro vil kunne stå til flygæsternes rådighed på det tidspunkt, hvor den nye lufthavn tages i brug, og heller ikke tilkørselsvejene skønnes tilstrækkelige, eftersom Attika-vejen ikke er helt åben for trafik, og store dele af den stadigvæk er under bygning. Transporteksperter påpeger i øvrigt, at der ikke er anlagt nogen ledning til levering af brændstof til flyene og heller ikke etableret forbindelse til det græske jernbaneselskabs hovedgodsbanegård, hvilket betyder, at brændstofforsyningen må foregå ved hjælp af utallige tankbiler, der skal køre ad de allerede overbelastede veje i Attika. Endvidere vil godstransporten blive forbundet med store vanskeligheder.

Hvad er Kommissionens holdning til disse svagheder ved Athens nye lufthavn? Har den meddelt den græske regering sin mening om, hvordan den nye lufthavn hurtigst muligt kan blive fuldt funktionsdygtig og i stand til på bedste måde at betjene brugerne uden at gøre det for besværligt og for dyrt for dem?

Svar afgivet på Kommissionens vegne af Loyola de Palacio

(27. juli 2001)

Kommissionen ved fra egen erfaring i forbindelse med forvaltningen af Fællesskabets støttemidler til større transportinfrastrukturprojekter, at de samlede projektomkostninger lejlighedsvis overstiger de oprindelige overslag. Grundene hertil er talrige og afhænger af omstændighederne i det enkelte tilfælde. Kommissionen ligger ikke inde med oplysninger, der muliggør sammenligninger mellem de forskellige medlemsstater i denne henseende.

For så vidt angår den græske lufthavn Eleftherios Venizelos, fremgår det af de informationer, Kommissionen råder over, at de faste anlægsomkostninger andrager 2,155 mia. EUR, hvoraf 12 % er finansieret med EU-støttemidler og 46 % ved lån fra Den Europæiske Investeringsbank. Der er ikke opstået større problemer i forbindelse med den finansielle forvaltning af EU-støtten.

Kommissionen har allerede tilkendegivet sin bekymring med hensyn til adgangsforholdene til den internationale lufthavn Eleftherios Venizelos og anmodet den græske regering om at underrette den om, hvilke skridt der tages til forbedring af disse.

Ministrene Laliotis og Verelis har tilstillet Kommissionen en tilbundsgående redegørelse for de anlægsarbejder og foranstaltninger, som de græske myndigheder påtænker at træffe. Den græske regering har også forelagt fremtidige planer (f.eks. fuldførelsen af ATTIKI ODOS ved udgangen af 2002 og af jernbaneforbindelsen omkring 2004). Kommissionen vil fortsat opfordre den græske regering til at øge sin indsats for at tilvejebringe effektive og bæredygtige tilkørselsforhold til lufthavnen.

Kommissionen kan ikke bekræfte påstandene om, at flybilletpriserne vil stige betydeligt som en bivirkning af åbningen af den nye lufthavn. Såfremt der imidlertid skulle foreligge klare vidnesbyrd om, at lufthavnsafgifterne ikke står i relation til omkostningerne eller fastsættes på diskriminerende vis, vil Kommissionen benytte sine beføjelser til at afhjælpe situationen. Indtil nu er der ikke blevet fremsat underbyggede klager i den forbindelse.